Karlo Jordan

Karlo Jordan (* 22. meje 1885 w Popojcach; † 3. meje 1967 w Choćebuzu) bě delnjoserbski wučer a narodny prócowar. 

Narodźi so jako syn serbskeho wučerja, spisowaćela a narodneho prócowarja Hendricha Jordana w delnjołužiskich Popojcach. Po studiju wučerstwa skutkowaše štyri lěta w swojej ródnej wsy a potom we Wusokej pola Wětošowa. W lěće 1937 bě prěni delnjoserbski wučer, kotrehož nacije z Łužicy wupokazachu. Po Druhej swětowej wójnje bě sekretar Domowiny za Delnju Łužicu. Wot 1949 wuwučowaše delnjoserbšćinu na Serbskej ludowej uniwersiće w Chrósće a Bórkowach kaž tež na Serbskej rěčnej šuli w Dešanku.

We Wusokej wutwori Jordan serbsku rejwansku skupinu, dwójny spěwny kwartet a chór, kotryž tež dirigowaše. Wuda serbske spěwy za měšane chóry a pisaše za Bramborski Serbski Casnik a dalše serbske časopisy. Zawostaji najwjetšu serbsku knihownju w Delnjej Łužicy, kotraž bě zdónk biblioteki Choćebuskeho Serbskeho muzeja.

Wot lěta 1910 bě z čłonom Maćicy Serbskeje a zdobom aktiwny sobustaw a pokładnik jeje delnjoserbskeje sotry. W lěće 1930 organizowaše swjedźeń k 50. jubilejej Maśicy we Wětošowje sobu.

Jeho row nadeńdźe so na Choćebuskim Sewjernym kěrchowje.

 Literatura 
 Christa Brandtowa, Ako smy chopili ceptariś, Ludowe nakładnistwo Domowina Budyšin 1989 

Kategorija:Muž
Kategorija:Rodź. 1885
Kategorija:Zemr. 1967
Kategorija:Serb
Kategorija:Wučer
Kategorija:Awtor
Kategorija:Literatura (20. lětstotk)
Kategorija:Maćicar
Kategorija:Čłon Maśicy Serbskeje
Kategorija:Wosoba (Popojce)